Cristi Borcea a ajuns de urgenţă la spital. Fostul acţionar al clubului de fotbal Dinamo a fost internat, sub pază, la Spitalul de Urgenţă Floreasca din Capitală, la Secţia de cardiologie vasculară, în urma unui transfer de la Spitalul Penitenciar Rahova.

Revenit în penitenciar la începutul anului, după condamnarea definitivă în dosarul retrocedărilor ilegale din Constanţa, Borcea a acuzat probleme cardiace şi a avut nevoie de îngrijire medicală.

Apărarea lui a obţinut, luna trecută, contopirea noii pedepse de cinci ani de închisoare cu cea din dosarul transferurilor, caz în care omul de afaceri executase deja mai bine de patru ani de detenţie. A rezultat o pedeapsă finală de 7 ani şi 6 luni de detenţie, ceea ce înseamnă că se califică, din nou, pentru a cere eliberarea condiţionată. Solicitarea va fi discutată peste o săptămână, de Judecătoria Sectorului 5.